เศรษฐกิจเยอรมนี

| เศรษฐกิจเยอรมนี |
| --- | --- |
แฟรงก์เฟิร์ต เป็นศูนย์กลางเศรษฐกิจของเยอรมนี
สกุลเงิน: ยูโร (EUR)
ปีงบประมาณ: ปีปฏิทิน
ภาคีการค้า: EU, WTO และ OECD
สถิติ
จีดีพี: 3.951 ล้านล้านดอลลาร์สหรัฐ (ตัวเงิน, 2018)   4.343 ล้านล้านดอลลาร์สหรัฐ (PPP, 2018) 
จีดีพีเติบโต: +1.9% (2016), +2.5% (2017), +1.5% (2018)
จีดีพีต่อหัว: 47,662 ดอลลาร์สหรัฐ (2018, ตัวเงิน)
ภาคจีดีพี: เกษตรกรรม: 0.7%, อุตสาหกรรม: 30.7%, ภาคบริการ: 68.6% (ปมก. 2017)
เงินเฟ้อ (CPI): 1.927% (2018)
ประชากรยากจน: 16.7% (2015)
จีนี: 31.1 (2018)
แรงงาน: 41.99 ล้านคน (ต.ค. 2019)
ภาคแรงงาน: เกษตรกรรม (1.6%), อุตสาหกรรม (24.6%), ภาคบริการ (73.8%) (2011)
ว่างงาน: 3.1% (ต.ค. 2019)
อุตสาหกรรมหลัก: เหล็กและเหล็กกล้า, ถ่านหิน, ปูนซีเมนต์, เชื้อเพลิงธรรมชาติ, เคมี, พลาสติก, เครื่องจักรกล, พาหนะ, รถไฟ, ต่อเรือ, อากาศยานและอวกาศ, เครื่องมือช่าง, เครื่องใช้ไฟฟ้า, เทคโนโลยีสารสนเทศ, ระบบและเครื่องมือแพทย์, เวชภัณฑ์, อาหารและเครื่องดื่ม, สิ่งทอ
อันดับความคล่องในการทำธุรกิจ: 22 (2020)
การค้า
มูลค่าส่งออก:  $1.434 ล้านล้านดอลลาร์สหรัฐ (ปมก.2017)
สินค้าส่งออก: ยานยนต์, เครื่องจักรกล, เคมีภัณฑ์, คอมพิวเตอร์และวงจรไฟฟ้า, เครื่องใช้ไฟฟ้า, เวชภัณฑ์, โลหะ, อุปกรณ์คมนาคม, อาหาร, สิ่งทอ, ยางและผลิตภัณฑ์พลาสติก
ประเทศส่งออกหลัก:  สหภาพยุโรป 58%  สหรัฐ 8.8%  จีน 6.4%  สวิตเซอร์แลนด์ 4.1%  ตุรกี 1.9% ชาติอื่น 20.8%
มูลค่านำเข้า:  $1.135 ล้านล้านดอลลาร์สหรัฐ (ปมก.2017)
สินค้านำเข้า: เครื่องจักรกล, อุปกรณ์ประมวลผล, พาหนะ, เคมีภัณฑ์, น้ำมันและแก๊ส, โลหะ, เครื่องใช้ไฟฟ้า, เวชภัณฑ์, อาหาร, ผลผลิตทางการเกษตร
ประเทศนำเข้าหลัก:  สหภาพยุโรป 57.6%  จีน 9.9%  สหรัฐ 6.2%  สวิตเซอร์แลนด์ 4.7%  รัสเซีย 2.8% ชาติอื่น 18.8%
FDI: 1.653 ล้านล้านดอลลาร์สหรัฐ (ธ.ค. 2017)
หนี้ต่างประเทศ: 5.084 ล้านล้านดอลลาร์สหรัฐ (2017)
การคลังรัฐบาล
หนี้สาธารณะ: 60.9% ของจีพีดี (2018)
รายรับ: $1.665 ล้านล้านดอลลาร์สหรัฐ (ปมก.2017)
รายจ่าย: $1.619 ล้านล้านดอลลาร์สหรัฐ (ปมก.2017)
อันดับความเชื่อมั่น: Standard & Poor's: AAA แนวโน้ม: คงที่ Moody's: Aaa แนวโน้ม: คงที่ Fitch: AAA แนวโน้ม: คงที่
ทุนสำรอง: 3.6 แสนล้านดอลลาร์สหรัฐ (มิ.ย. 2018)
แหล่งข้อมูลหลัก: CIA World Fact Book  หน่วยทั้งหมด หากไม่ระบุ ถือว่าเป็นดอลลาร์สหรัฐ
ประเทศเยอรมนี ถือเป็นประเทศที่มีขนาดเศรษฐกิจใหญ่ที่สุดในยุโรป มีขนาดเศรษฐกิจใหญ่เป็นอันดับ 4 ของโลกหากวัดตามราคาตลาด และเป็นอันดับ 5 ของโลกหากวัดตามอำนาจซื้อ ทั้งนี้ใน ค.ศ. 2017 กิจกรรมทางเศรษฐกิจของเยอรมนีมีคิดเป็น 27% ของกิจกรรมทางเศรษฐกิจในกลุ่มประเทศที่ใช้สกุลเงินยูโรตามรายงานของไอเอ็มเอฟ เยอรมนียังเป็นหนึ่งในชาติผู้ร่วมก่อตั้งสหภาพยุโรปและยูโรโซน
ภาคการบริการถือเป็นภาคเศรษฐกิจที่สำคัญที่สุดของเยอรมนีโดยคิดเป็น 70% ของจีดีพี รองลงมาคือภาคอุตสาหกรรมที่ 29.1% และภาคเกษตรกรรมที่ 0.9% ทั้งนี้ เศรษฐกิจของเยอรมนีพึ่งพาการส่งออกในสัดส่วนที่สูงราว 41% ของจีดีพี ใน ค.ศ. 2016 เยอรมนีเป็นผู้ส่งออกรายใหญ่เป็นอันดับสามของโลกด้วยมูลค่ากว่า 1.21 ล้านล้านยูโร (1.27 ล้านล้านดอลลาร์สหรัฐ) และยังเป็นหนึ่งในประเทศที่ได้ดุลการค้าสูงที่สุดในโลกด้วยมูลค่ากว่า 3.1 แสนล้านดอลลาร์สหรัฐ สินค้าส่งออกที่สำคัญของเยอรมนีคือยานยนต์, เครื่องจักรกล, เคมีภัณฑ์, เครื่องใช้ไฟฟ้า, อุปกรณ์ไฟฟ้า, เวชภัณฑ์, อุปกรณ์คมนาคม, โลหะภัณฑ์, อาหาร, ยาง และพลาสติก เยอรมนีเป็นประเทศที่มีอุตสาหกรรมการผลิตขนาดใหญ่ที่สุดในยุโรปและไม่ค่อยได้รับผลกระทบจากเศรษฐกิจตกต่ำมากนัก  เยอรมนีเป็นประเทศที่มุ่งเน้นการวิจัยซึ่งสามารถนำมาประยุกต์ใช้กับอุตสาหกรรมได้จริง มหาวิทยาลัยต่าง ๆมีความร่วมมือกับภาคอุตสาหกรรมในการคิดค้นผลิตภัณฑ์และนวัตกรรมที่ตอบโจทย์อุตสาหกรรมนั้น
เยอรมนีเป็นประเทศที่อุดมไปด้วยป่าไม้, แร่โพแทช, เกลือ, ยูเรเนียม, นิกเกิล, ทองแดง และแก๊สธรรมชาติ พลังงานที่ใช้ในเยอรมนีนั้นมาจากถ่านหินเป็นหลัก (ราว 50%) ตามด้วยพลังงานนิวเคลียร์, แก๊สธรรมชาติ, พลังงานลม, พลังงานชีวมวล, พลังน้ำ และโซลาร์ เยอรมนียังเป็นผู้ผลิตกังหันลมผลิตไฟฟ้ารายใหญ่ของโลก ปัจจุบันพลังงงานหมุนเวียนสามารถผลิตไฟฟ้าได้กว่า 27% ของปริมาณไฟฟ้าที่ใช้ทั้งประเทศ
บริษัทเยอรมันกว่า 99% เป็นธุรกิจขนาดเล็กและขนาดกลางที่เรียกว่า "มิทเทิลชตันท์" (Mittelstand) ซึ่งส่วนใหญ่เป็นธุรกิจครอบครัว และจากการจัดอันดับ Fortune Global 2000 ในปี ค.ศ. 2015 ซึ่งเป็นการจัดอันดับบริษัทที่มีรายได้สูงที่สุดสองพันแห่งของโลก ปรากฏมีบริษัทสัญชาติเยอรมันติดอับดับกว่า 53 บริษัท โดย 5 อันดับแรกคือ ฟ็อลคส์วาเกิน, อลิอันซ์, ไดมเลอร์, บีเอ็มดับเบิลยู และซีเมนส์